《同藏上人避热倒影潭》
清代·李锴

青天岂或生十乌，蕴隆欲逼林峦枯。畏暑何处暑可逋，澄潭壁罅开冰壶。

白云翻空碧沙湛，表里洞澈颇黎铺。新苔落花工绮错，轻鯈小鲒符中孚。

老僧磅礴露顶颅，赤脚大叫醒狂奴。双厓散迸鲛人珠，金膏水碧何所须。

铁网摆落红珊瑚，深喜此地炎蒸无。不唯炎蒸无，乐饥亦足终吾徒。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。